정조 2년
戊戌十月三十日辰時。上御熙政堂。三啓覆入侍時。行都承旨洪國榮。行左承旨鄭民始。行右承旨金用謙。左副承旨蔡弘履。右副承旨吳載紹。同副承旨李在學。假注書李百亨。事變假注書朴圭淳。記事官李信祜鄭東浚。東。領議政金尙喆。左議政徐命善。兼漢城判尹蔡濟恭。行戶曹判書具允鈺。行左參贊洪樂性。禮曹判書金華鎭。吏曹參判徐浩修。校理李度默。修撰曺遠振。司諫沈念祖。持平沈豊之。西。領中樞府事李溵。領敦寧鄭存謙。仁陽君李景祜。兼刑曹判書具善復。安川君烓。行兵曹判書李徽之。同知中樞府事沈墢。刑曹參判鄭一祥。刑曹參議柳戇。以次進伏訖。上具翼善冠袞龍袍。仍殿座。尙喆等進曰。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。注書出去。吏判牌去來催促。進不進。知入。賤臣承命出。以在家不進。知入。上曰。吏曹參判使之入侍。賤臣承命出。與吏曹參判徐浩修。偕入。以同副承旨尹塾。變通啓辭。上曰。許遞。工曹參判金用謙除授。上曰。新除授承旨。先入侍。後謝恩。出榻敎上命承旨持獄案。進前。尙喆曰。業伊事處分。自上所執。至當矣。上曰。莫禮。可殺之女矣。僉曰。然矣。上命讀徐道圭考覆結案。及照律後。上曰。僉議。何如。尙喆曰。此罪人。不可饒貸矣。命善曰。其在防後之道。尤不可不用法矣。溵曰。法外無他矣。存謙曰。用法宜矣。濟恭曰。如此獰悍之數。不可容貸矣。景祜曰。用法之外。無他矣。樂性曰。旣有法矣。他何更達。善復曰。用法之外。無他更達矣。一祥曰。法所當施矣。戇曰。防後之道。用法宜矣。允鈺曰。法外無可議矣。華鎭曰。用法之外。無他矣。徽之曰。諸議如此。復無可達矣。烓曰。用法宜矣。墢曰。有法。無他更議矣。浩修曰。更無可達矣。國榮曰。此罪人。更無可論矣。民始曰。小臣所見。亦如此矣。用謙曰。不可不用法矣。弘履曰。法所當施矣。載紹曰。無可達矣。在學曰。用法之外。無他議矣。度默曰。法所當施矣。遠振曰。法外無他矣。念祖曰。用法宜矣。豊之曰。別無更達矣。上曰。兵判已傷未傷之議。不無見矣。而旣有刺破。所犯不可謂未傷矣。徽之曰。小臣向日所達。非謂不合於用法矣。上曰。僉議皆如此。無復容議矣。仍命書依律判付。在刑曹文案上命讀李載仲考覈結案。及照律後。上曰。厥漢。爲眞御史之事矣。命善曰。兇惡矣。上曰。承旨連拔吏讀而讀之。筵體不然矣。尙喆曰。獄案讀奏之際。吏讀多所闕略。事體殊涉未安。當該承旨吳載紹推考。何如。上曰。依爲之。出擧條上曰。僉議。何如。尙喆曰。若此罪人。更無可議矣。命善曰。法外更無他矣。溵曰。用法宜矣。存謙曰。法外別無可達矣。濟恭曰。更無可論矣。景祜曰。用法之外。無他矣。樂性曰。旣有律法。無可議矣。善復曰。如此罪犯。尤無可論矣。一祥曰。法外無他矣。戇曰。更無可議矣。允鈺曰。用法之外。無他矣。華鎭曰。法所當用矣。徽之曰。用法之外。無可更議矣。烓曰。用法當矣。墢曰。法外無他矣。浩修曰。自有律法。更無可達矣。國榮曰。僉議皆是矣。民始曰。小臣所見同矣。用謙曰。情犯昭著。無可更達矣。弘履曰。法外無可議矣。載紹曰。用法宜矣。在學曰。法外無他矣。度默曰。法所當施矣。遠振曰。用法宜矣。念祖曰。別無可達矣。豊之曰。用法宜矣。上曰。此罪人。無可奈何矣。僉曰。然矣。上命書依律判付。在刑曹文案上曰。業伊文案。只可更爲改上。而莫禮則雖常女。無據矣。李仁乞。似有可生者。覆檢屍狀。旣有異焉。而照統達。尙未一問。且置屍於床邊。項無骨。如懸錘云。則必折項矣。然則折項者。何可其夕。語其子乎。此疑端矣。僉曰。然矣。實因。不甚明白矣。上曰。今日。卽次對日無回啓事乎。尙喆曰。無矣。尙喆曰。瀋陽問安使所齎來盛京禮部咨文。雖已回答於謝使之行。北京禮部。又以此事。移咨矣。謝行旣已渡江。此回咨。付送於今番節使之行。何如。上曰。依爲之。出擧條尙喆曰。頃以嶺南別武士左列試才優等人賞典變通事。擧條啓下之後。宜奉承傳於備局。而政院之初不擧行。誠莫曉其故。伊時當該承旨推考。以飭日後。何如。上曰。依爲之。尙喆曰。此事旣已啓下兵曹。則該曹之不爲知委於本道。亦難免不善擧行之責。該堂一體推考。何如。上曰。依爲之。竝出擧條上曰。擧條出朝報乎。尙喆曰。出矣。上曰。然則監司。亦不善爲矣。命善曰。雖見之。不可以朝報所出擧行矣。華鎭曰。東萊府使李致中狀啓。差倭。今則來乞云矣。上曰。何如。尙喆曰。告慶差倭。非久當來云。若待告訃差倭。則有等待之難矣。上曰。然則勿爲皁白。姑置之無妨矣。國榮曰。大臣所奏是矣。旣非相持者。勿爲回啓。似好矣。華鎭曰。陵園神御床褥偸竊罪人。雖已跟捕正法。其時入直官員及守僕輩。則有待結末處之之敎矣。其不謹守護之罪。不可置之。敢此仰達矣。上曰。勿論。可也。出擧條華鎭曰。宮園儀。有稟定事矣。上曰。後晝講爲之。可也。華鎭曰。內殿陳賀儀仗。以前謄錄爲之乎。以五禮儀爲之乎。上曰。命婦朝見禮有弊。故已除之耳。華鎭曰。王大妃殿誕日陳賀。何以爲定乎。上曰。誕日陳賀。當爲親臨矣。華鎭曰。旣承下敎矣。今番王大妃殿誕日陳賀。以親臨磨鍊乎。上曰。依爲之。出擧條華鎭曰。今番冬至。王大妃殿陳賀。當於仁政殿庭爲之。而惠慶宮陳賀處所。以何殿擧行乎。上曰。以明政殿庭爲之。可也。出擧條徽之曰。宣薦內禁衛一番。已爲塡差。而納馬人未塡差者。至於六十餘人之多。但以一內塡差。則許多宣薦。有難收拾。實有淹滯之患。二內禁軍。亦以一內例定式。而他番禁軍有闕之代。宣薦取才人。備三望入啓受點。番將以防禦使以上。另擇備擬。而一如一內禁軍例擧行。何如。敢稟。上曰。依爲之。原節目中。付標以入。可也。出擧條徽之曰。今因摠戎廳草記。水原坡州別驍士都試時。居首各一人。別單啓下臣曹矣。此亦外閫軍兵。依他道例。更令修啓後。照例稟處。何如。敢稟。上曰。依爲之。出擧條上命書傳敎曰。來初六日。詣毓祥宮。行酌獻禮。該房知悉。徽之曰。今此毓祥宮動駕時。隨駕軍兵。以何營軍。兵磨鍊乎。敢稟。上曰。以訓鍊都監擧行。可也。徽之曰。今此動駕時。馬步軍幾哨。禁軍幾番。磨鍊乎。敢稟。上曰。步軍十哨。馬軍三哨。禁軍三番。磨鍊。可也。又曰。今此動駕時。留營留陣。何以爲之乎。敢稟。上曰。置之。可也。竝出擧條上曰。臺臣進前。司諫沈念祖。校理李度默。持平沈豊之。修撰曺遠振進伏。啓曰。請亟寢鄭致達妻減死安置之命。快正王法。以洩神人之憤。上曰。不允。措辭見上又啓曰。請還寢遠竄罪人韓翼謩。金吾草記勿施之命。上曰。不允。措辭見上又啓曰。請放歸田里罪人金相福。爲先極邊遠竄。上曰。不允。措辭見上又啓曰。請黑山島定配罪人龜柱。亟加嚴鞫。快正王法。上曰。不允。措辭見上念祖豊之。啓曰。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。措辭見上又啓曰。請還寢象厚。放歸田里之命。仍施絶島定配。上曰。不允。措辭見上又啓曰。請彦衡養遂獻遂。竝令王府。設鞫嚴問。上曰。不允。措辭見上又啓曰。請還寢會遂絶島定配之命。仍令王府。設鞫得情。上曰。不允。措辭見上又啓曰。請還寢李觀源定配之命。更令王府。設鞫得情。上曰。不允。措辭見上又啓曰。請遲晩後。物故人啓能。亟施孥籍之典。上曰。不允。措辭見上又啓曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。措辭見上又啓曰。請物故罪人志恒之支屬應坐者。絶島散配。上曰。不允。措辭見上豊之啓曰。請大靜縣爲奴罪人金壽賢。依律處斷。上曰。不允。措辭見上又啓曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。措辭見上又啓曰。請梁山郡定配罪人錫達。依律處斷。上曰。不允。措辭見上又啓曰。請削黜罪人金漢耆。亟施竄配之典。上曰。不允。措辭見上又啓曰。請海南縣竄配罪人金載順。亟令王府。設鞫嚴問。上曰。不允。措辭見上又啓曰。請三水府定配罪人洪達洙。亟令王府。更加嚴鞫。上曰。不允。措辭見上又啓曰。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。措辭見上又啓請削版罪人有臣宗甲義駿。竝令王府。設鞫嚴問。依律處斷。上曰。不允。措辭見上又啓曰。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。措辭見上又啓曰。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。措辭見上又啓曰。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。措辭見上又啓曰。請薪智島荐棘罪人瑩中。設鞫嚴問。快施當律。上曰。不允。措辭見上又啓曰。請濟州牧定配罪人後樂。亟令王府。更加嚴鞫。期於得情。上曰。不允。措辭見上又啓曰。請慶源府定配罪人鳴遠。依律處斷。上曰。不允。措辭見上又啓曰。請物故罪人德泰支屬應坐者。一一査出。絶島散配。上曰。不允。措辭見上又啓曰。請三水府定配罪人孫效忠。泗川縣定配罪人柳仁培。放逐鄕里罪人李鳳昌沈德一李德成。罪人柳世輝蔡伯周盧聖翊。仍令王府。更加嚴鞫。期於得情。上曰。不允。措辭見上一才卜男福伊事。停啓。念祖啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。措辭見上又啓曰。請爲奴罪人河翼龍金重得。亟命王府。設鞫得情。快正王法。上曰。不允。措辭見上又啓曰。請海南縣定配罪人李弘濟。亟令王府。設鞫嚴問。上曰。不允。措辭見上又啓曰。請海南縣竄配罪人金載順。亟令王府。設鞫嚴問。上曰。不允。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。措辭見上又啓曰。請還寢福氷。酌處之命。依律處斷。上曰。不允。措辭見上又啓曰。請海美縣定配罪人申光復。更令王府。嚴鞫得情。上曰。不允。措辭見上又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。措辭見上又啓曰。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。措辭見上又啓曰。請減死安置罪人大燮。亟寢酌處之命。仍令王府。設鞫得情。快正王法。上曰。不允。措辭見上又啓曰。請減死罪人弼海。亟寢酌處之命。仍令王府。設鞫得情。快正王法。上曰。不允。措辭見上又啓曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。措辭見上又啓曰。恒善支屬。亟命散配。日謙兄弟。竝投絶島。以嚴隄防。上曰。不允。措辭見上又啓曰。請荐棘罪人瑩中。亟令王府。設鞫嚴問。快施當律。上曰。不允。措辭見上又啓曰。請亟收放逐罪人鄭遠達。珍島郡定配罪人閔百奮。放釋之命。上曰。不允。措辭見上又啓曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。措辭見上又啓曰。請河東府減死定配罪人昌鼎。依律處斷。上曰。不允。措辭見上又啓曰。請濟州牧減死定配罪人範聖。依律處斷。上曰。不允。措辭見上又啓曰。請物故罪人德泰支屬之應坐者。一倂詳査。絶島散配。上曰。不允。措辭見上又啓曰。請漆原縣定配罪人志遜。更令王府。設鞫嚴問。期於得情。上曰。不允。措辭見上又啓曰。請減死定配罪人德秀。亟令王府。更加嚴鞫。快正王法。上曰。不允。措辭見上又啓曰。請削黜罪人鄭履煥。絶島安置。上曰。不允。措辭見竝出擧條朴宗岳尹得毅朴重根李彝永吳濬根孫景完李德杓鄭德涵趙命禧金德麟事。停啓。念祖曰。殺獄推覈。有國之大政。罪人之承款結案者。猶復覆啓。至再至三。始乃斷之以法。則何莫非欽恤之意。而至於各道錄啓之外。未及錄啓者。亦必多矣。外邑同推之法。只事循例。不復詳覈。故遷就歲月。勘斷無期。應死者之徒施例推。久逭當律。固是失刑。而若或有抱冤莫伸。終身縲絏者。則亦豈非傷和之大端乎。今當親臨慮囚之日。求生於死。生道以殺。反復詢問。德意藹然。凡在聽聞。孰不欽仰。而其在伸幽冤杜倖逭之道。不可無一體審覈之政。請令各道臣審理獄囚。卽爲論啓。下有司議處。上曰。依啓。出擧條上曰。吏判申飭行公。可也。尙喆曰。吏判必不負國矣。上命書傳敎曰。此等地處。予豈不曲念。而此重臣戚聯之前。已爲文衡卜相故。於洪樂彬陞資傳敎。亦已下敎。則今日不爲行公。分義所在。殊涉未安。吏曹判書洪樂純。從重推考。申飭行公。上曰。惠慶宮進服加味六君子湯五貼製入。出榻敎上命退。諸臣以次退出。